
Út az élményolvasás felé: kötelező olvasmányokkal kreatívan

Kulcsszavak: gamifikáció; interaktív technikák; projektpedagógia; konstruktív tanulás
Háttér és célkitűzések: A kutatás a nyári olvasmányok feldolgozására, az olvasóvá nevelés
folyamatában rejtő lehetőségeinek feltárására vonatkozik. Vizsgálja egy kötelező olvasmány
kreatív módszerekkel, irodalmi vetélkedővel, projektmunkával történő feldolgozásának
hatásait az olvasóvá nevelésre, a szövegértés szintjeire nézve. Cél, hogy a tanulók a kötelező
olvasmány tartalmi és kulturális értékei mellett annak szimbolikus, érzelmi jelentőségét is
felfedezhessék. A kutatás kiemelten arra keres választ, az olvasónaplók mellett szükség van-e
a könyvek élményközpontú feldolgozására, továbbá a szabadon választható könyvek
adaptálására az iskolai oktatásban.

Módszer: Egy 2023-as előkutatásban nyílt és zárt végű kérdéseket tartalmazó online kérdőíves
módszerrel és pedagógusokkal (N=4) készített mélyinterjúk alapján vizsgáltam különböző
korosztályú és végzettségű emberek olvasási szokásait (N=322), az iskolai kötelező
olvasmányok feldolgozásához kapcsolódó élményeit. Az eredményekre támaszkodva 2024-
ben kidolgoztam Molnár Ferenc A Pál utcai fiúk című regényének mint kötelező
olvasmánynak projekttervezetét, amihez élménypedagógiai módszereket, gamifikációs
lehetőségeket is használtam. Projektzáróként könyvtári irodalmi vetélkedőt terveztem. A
projekt 2024 őszén valósult meg 6. osztályos tanulók (N=60) részvételével. A szövegértés és
értelmezés mutatóit, a szöveghez kötődő tanulói emóciókat feladatlappal mértem. A mérést
kontrollcsoportban is elvégeztem szűkített kérdéscsoporttal.

Eredmények: A kontrollcsoporthoz képest 40%-kal nagyobb a projektben részt vevő tanulók
helyes válaszainak aránya a regényhez kapcsolódó kérdésekre rövidebb kitöltési idő alatt.
Tehát nőtt a diákok tanulási hatékonysága és olvasási motivációja: a tanulási folyamatban
interaktív módszertani technikákat alkalmaztak konstruktív pedagógiai személetben. Ezzel
párhuzamosan pozitívabb tanulási élménymutatót is mértem.

Következtetések: Szükség van változtatásra a kötelező olvasmányok iskolai feldolgozásának
módszereiben, mivel ezt a tanárok, tanulók egyaránt igénylik, amit a kutatásom is igazol.
Bebizonyosodott, hogy az interaktív feladatok, a projektmunka, irodalmi vetélkedő
eredményesen alkalmazható a nyári olvasmányok feldolgozása során, hozzájárul az olvasás
megszerettetéséhez és a szövegértő és értelmező készség fejlesztéséhez is.



